CELEX: 32021D0108
Language: sk
Date: 2021-01-28 00:00:00
Title: Vykonávacie rozhodnutie Komisie (EÚ) 2021/108 z 28. januára 2021 o predĺžení platnosti opatrenia prijatého Maďarským národným centrom verejného zdravia, ktorým sa povoľuje sprístupňovanie biocídneho výrobku Biobor JF na trhu a jeho používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012 [oznámené pod číslom C(2021) 403] (Iba maďarské znenie je autentické)

1.2.2021   
               
               
                  SK
               
               
                  Úradný vestník Európskej únie
               
               
                  L 35/29
               
            
         VYKONÁVACIE ROZHODNUTIE KOMISIE (EÚ) 2021/108
         z 28. januára 2021
         o predĺžení platnosti opatrenia prijatého Maďarským národným centrom verejného zdravia, ktorým sa povoľuje sprístupňovanie biocídneho výrobku Biobor JF na trhu a jeho používanie v súlade s článkom 55 ods. 1 nariadenia Európskeho parlamentu a Rady (EÚ) č. 528/2012
         
            
               [oznámené pod číslom C(2021) 403]
            
         
         (Iba maďarské znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 55 ods. 1 tretí pododsek,
         keďže:
         
                     (1)
                  
                  
                     Maďarské národné centrum verejného zdravia (ďalej len „príslušný orgán“) prijalo 29. júna 2020 v súlade s článkom 55 ods. 1 prvým pododsekom nariadenia (EÚ) č. 528/2012 rozhodnutie povoliť do 26. decembra 2020 sprístupňovanie biocídneho výrobku Biobor JF na trhu a jeho používanie na účely antimikrobiálneho ošetrenia palivových nádrží a palivových systémov lietadiel (ďalej len „opatrenie“). V súlade s článkom 55 ods. 1 druhým pododsekom uvedeného nariadenia príslušný orgán informoval Komisiu a príslušné orgány ostatných členských štátov o uvedenom opatrení a dôvodoch, ktoré k nemu viedli.
                  
               
                     (2)
                  
                  
                     Podľa informácií, ktoré poskytol príslušný orgán, bolo opatrenie nevyhnutné na ochranu verejného zdravia. Mikrobiologická kontaminácia palivových nádrží a palivových systémov lietadiel môže viesť k poruchám motora a pomocného motora lietadla a ohroziť jeho letovú spôsobilosť, a tým ohroziť bezpečnosť cestujúcich a posádky. Pandémia COVID-19 a následné obmedzenia letov viedli k tomu, že mnohé lietadlá boli dočasne zaparkované. Nehybnosť lietadla je faktorom, ktorý zhoršuje mikrobiologickú kontamináciu.
                  
               
                     (3)
                  
                  
                     Biobor JF obsahuje 2,2’-[(1-metylpropán-1,3-diyl)bis(oxy)]bis[4-metyl-1,3,2-dioxaborinán] (číslo CAS 2665-13-6) a 2,2’-oxybis(4,4,6-trimetyl-1,3,2-dioxaborinán) (číslo CAS 14697-50-8), účinné látky na použitie v biocídnych výrobkoch typu 6 ako konzervačné látky pre výrobky počas skladovania, ako sa vymedzujú v prílohe V k nariadeniu (EÚ) č. 528/2012. Keďže tieto účinné látky nie sú uvedené v prílohe II k delegovanému nariadeniu Komisie (EÚ) č. 1062/2014 (2), nie sú zahrnuté do pracovného programu na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení (EÚ) č. 528/2012. Článok 89 uvedeného nariadenia sa preto na ne nevzťahuje a musia sa posúdiť a schváliť ešte pred tým, ako sa biocídne výrobky, ktoré ich obsahujú, môžu povoliť aj na vnútroštátnej úrovni.
                  
               
                     (4)
                  
                  
                     Komisii bola 5. októbra 2020 doručená odôvodnená žiadosť príslušného orgánu o predĺženie platnosti opatrenia v súlade s článkom 55 ods. 1 tretím pododsekom nariadenia (EÚ) č. 528/2012. Odôvodnená žiadosť bola podaná na základe obáv, že mikrobiologická kontaminácia palivových nádrží a palivových systémov lietadiel by mohla naďalej ohrozovať bezpečnosť leteckej dopravy aj po 26. decembri 2020, a na základe tvrdenia, že Biobor JF je nevyhnutný na kontrolu takejto mikrobiologickej kontaminácie.
                  
               
                     (5)
                  
                  
                     Podľa informácií, ktoré poskytol príslušný orgán, jediný alternatívny biocídny výrobok, ktorý výrobcovia lietadiel a motorov odporúčali na ošetrenie mikrobiologickej kontaminácie (Kathon™ FP 1.5), bol v marci 2020 stiahnutý z trhu z dôvodu závažných anomálií vo fungovaní motora, ktoré boli zaznamenané po ošetrení týmto výrobkom.
                  
               
                     (6)
                  
                  
                     Ako uviedol príslušný orgán, mechanické ošetrenie mikrobiologickej kontaminácie palivových nádrží a palivových systémov lietadiel nie je vždy možné. Okrem toho sa mu treba vyhýbať, pretože by pracovníkov vystavilo toxickým plynom.
                  
               
                     (7)
                  
                  
                     Podľa informácií, ktoré poskytol príslušný orgán, výrobca biocídneho výrobku Biobor JF podnikol kroky smerujúce k riadnej autorizácii výrobku a očakáva sa, že žiadosť o schválenie účinných látok, ktoré obsahuje, bude podaná v blízkej budúcnosti. Schválenie účinných látok a následná autorizácia biocídneho výrobku by predstavovali trvalé riešenie do budúcnosti, ale na dokončenie týchto postupov ešte bude potrebný značný čas.
                  
               
                     (8)
                  
                  
                     Keďže nedostatočné kontroly mikrobiologickej kontaminácie palivových nádrží a palivových systémov lietadiel by mohli ohroziť bezpečnosť leteckej dopravy, pričom toto nebezpečenstvo nemožno primerane zmierniť použitím iného biocídneho výrobku ani inými prostriedkami, je vhodné umožniť príslušnému orgánu predĺžiť platnosť opatrenia.
                  
               
                     (9)
                  
                  
                     Keďže platnosť opatrenia uplynula 26. decembra 2020, toto rozhodnutie by malo mať spätnú účinnosť.
                  
               
                     (10)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Maďarské národné centrum verejného zdravia môže predĺžiť opatrenie, ktorého cieľom je povoliť sprístupňovanie biocídneho výrobku Biobor JF na trhu a jeho používanie na účely antimikrobiálneho ošetrenia palivových nádrží a palivových systémov lietadiel, do 30. júna 2022.
         
         
            Článok 2
            Toto rozhodnutie je určené Maďarskému národnému centru verejného zdravia.
            Uplatňuje sa od 27. decembra 2020.
         
         
            V Bruseli 28. januára 2021
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 167, 27.6.2012, s. 1.
         
            (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).